b'\n_START_ARTICLE_\nMakao herbas\n_START_PARAGRAPH_\nMakao specialiojo administracinio regiono herbas buvo oficialiai \xc4\xafteisintas 1999 m. gruod\xc5\xbeio 20 d. po to, kai Portugalija, kurios kolonija Makao buvo nuo 1557 m. iki 1999 m., perdav\xc4\x97 region\xc4\x85 Kinijai.\n_START_SECTION_\nApib\xc5\xabdinimas\n_START_PARAGRAPH_\nHerbas yra apvalios formos su baltos spalvos juosta aplink, ant kurios yra u\xc5\xbera\xc5\xa1ytas sutrumpintas regiono pavadinimas (\xe2\x80\x9eMakao\xe2\x80\x9c) dviem oficialiomis kalbomis \xe2\x80\x93 portugal\xc5\xb3 (Macau) bei kin\xc5\xb3 (\xe4\xb8\xad\xe8\x8f\xaf\xe4\xba\xba\xe6\xb0\x91\xe5\x85\xb1\xe5\x92\x8c\xe5\x9c\x8b\xe6\xbe\xb3\xe9\x96\x80\xe7\x89\xb9\xe5\x88\xa5\xe8\xa1\x8c\xe6\x94\xbf\xe5\x8d\x80). Regiono herbo viduje yra vaizduojami tokie patys elementai, kaip ir oficialioje Makao v\xc4\x97liavoje. Herbe, kaip ir v\xc4\x97liavoje, \xc5\xbealiame fone yra balta lotoso g\xc4\x97l\xc4\x97, kuri buvo pasirinkta kaip Makao simbolis. Po ja vaizduojamas gubernatoriaus Nobre de Carvalho tiltas, kuris yra svarbus tiltas, jungiantis Makao pusiasal\xc4\xaf su Taipos sala. Tiltas taip pat yra vienas labiausiai atpa\xc5\xbe\xc4\xafstam\xc5\xb3 regiono orientyr\xc5\xb3. Po lotosu ir tiltu esantis vanduo simbolizuoja Makao, kaip uosto, svarb\xc4\x85 bei jo ry\xc5\xa1k\xc5\xb3 vaidmen\xc4\xaf visoje teritorijoje. Penkios auksin\xc4\x97s penkiakamp\xc4\x97s \xc5\xbevaig\xc5\xbed\xc4\x97s herbo vir\xc5\xa1uje imituoja Kinijos v\xc4\x97liav\xc4\x85 ir herb\xc4\x85, norint pabr\xc4\x97\xc5\xbeti ypatingus Kinijos ir Makao santykius.\n_START_SECTION_\nIstorija\n_START_PARAGRAPH_\nMakao regionas per savo istorij\xc4\x85 i\xc5\xa1 viso yra tur\xc4\x97j\xc4\x99s tris skirtingus, europieti\xc5\xa1ko stiliaus herbus, naudotus Portugalijos, kurios kolonija Makao buvo nuo 1557 m. iki 1999 m._NEWLINE__NEWLINE_Pirmasis herbas buvo naudotas iki XIX a. pabaigos. Jis nesud\xc4\x97tingas, jame vaizduojamas tik tuometinis Portugalijos herbas su portugal\xc5\xb3 kalba u\xc5\xbera\xc5\xa1yta fraze aplink j\xc4\xaf: Cidade do nome de Deus, n\xc3\xa3o h\xc3\xa1 outra mais Leal (\xe2\x80\x9eDievo vardo miestas, nieko daugiau, tik i\xc5\xa1tikimyb\xc4\x97\xe2\x80\x9c)._NEWLINE_ Antrasis herbas buvo naudojamas iki 1935 m., kai dauguma Portugalijai priklaususi\xc5\xb3 teritorij\xc5\xb3 jau buvo susik\xc5\xabr\xc4\x99 atskirus savus herbus. Tuometiniame Makao herbe buvo vaizduojamas \xc5\xa1viesiai oran\xc5\xbein\xc4\x97s spalvos drakonas, pana\xc5\xa1us \xc4\xaf kolonijini\xc5\xb3 laik\xc5\xb3 Kinijos v\xc4\x97liav\xc5\xb3 modelius._NEWLINE_ Tre\xc4\x8diasis Makao kolonijos herbas, naudotas iki 1999 m., buvo kiek paprastesni\xc5\xb3 form\xc5\xb3. herbas buvo naudojamas ant monet\xc5\xb3, banknot\xc5\xb3, pa\xc5\xa1to \xc5\xbeenkl\xc5\xb3, oficiali\xc5\xb3 dokument\xc5\xb3, taip pat ir ant \xe2\x80\x9eBanco Nacional Ultramarino\xe2\x80\x9c pastato fasado Lisabonoje, Portugalijoje.'